Document ID: 32003D0658

Kommissionens beslutning
af 17. september 2003
om ændring af beslutning 93/402/EØF for så vidt angår import af fersk kød fra Argentina
(meddelt under nummer K(2003) 3285)
(EØS-relevant tekst)
(2003/658/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 72/462/EØF af 12. december 1972 om sundhedsmæssige og veterinærpolitimæssige problemer i forbindelse med indførsel af kvæg, svin, får og geder samt fersk kød og kødprodukter fra tredjelande(1), senest ændret ved forordning (EF) nr. 807/2003(2), særlig artikel 14, stk. 3,
under henvisning til Rådets direktiv 2002/99/EF af 16. december 2002 om dyresundhedsbestemmelser for produktion, tilvirkning, distribution og indførsel af animalske produkter til konsum(3), særlig artikel 8, stk. 4, og
ud fra følgende betragtninger:
(1) Kommissionens beslutning 93/402/EØF af 10. juni 1993 om sundhedsmæssige betingelser og udstedelse af sundhedscertifikat ved indførsel af fersk kød fra bestemte lande i Sydamerika(4), senest ændret ved beslutning 2003/576/EF(5), gælder for Argentina, Brasilien, Chile, Colombia, Paraguay og Uruguay.
(2) Kommissionen blev underrettet om et udbrud af mund- og klovesyge i Paraguay nær grænsen til Argentina, og beslutning 2003/576/EF blev vedtaget for at suspendere import af udbenet og modnet oksekød fra departementerne Ramón Lista i provinsen Formosa og Rivadavia i provinsen Salta i Argentina.
(3) De argentinske myndigheder har imidlertid underrettet om et udbrud af mund- og klovesyge i departementet General José de San Martín, der ligeledes ligger i provinsen Salta i Argentina.
(4) De argentinske veterinærmyndigheder indførte straks foranstaltninger for at undgå, at sygdommen spredes yderligere inden for argentinsk område, navnlig ved vaccination og kontrol af flytninger af dyr af modtagelige arter. De argentinske myndigheder underrettede straks Kommissionens tjenestegrene om disse foranstaltninger.
(5) På baggrund af den potentielle sygdomsrisiko og de forholdsregler, som de kompetente veterinærmyndigheder i Argentina har truffet, bør der dog ske en regionbaseret suspension af import til EU af udbenet og modnet oksekød fra departementerne General José de San Martín, Rivadavia, Orán, Iruya og Santa Victoria i provinsen Salta og fra departementet Ramón Lista i provinsen Formosa.
(6) Beslutning 93/402/EØF bør ændres i overensstemmelse hermed.
(7) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -
VEDTAGET FØLGENDE BESLUTNING:
Artikel 1
Bilag I til beslutning 93/402/EØF affattes som angivet i bilaget til nærværende beslutning.
Artikel 2
Medlemsstaterne ændrer deres importforanstaltninger for at bringe dem i overensstemmelse med denne beslutning, og de sørger for øjeblikkelig passende omtale af de vedtagne foranstaltninger. De underretter straks Kommissionen herom.
Artikel 3
Denne beslutning anvendes fra den 17. september 2003.
Artikel 4
Denne beslutning er rettet til medlemsstaterne.
Udfærdiget i Bruxelles, den 17. september 2003.

Labels: 3
17
18
6